Moţiunea simplă împotriva ministrului Agriculturii, Florin Barbu, va fi dezbătută săptămâna viitoare, luni, şi votată marţi.
Biroul permanent al Camerei Deputaţilor a decis marţi ca moţiunea intitulată "Odele pentru Ceauşescu nu salvează agricultura românească" depusă în plen de deputaţii USR şi Forţa Dreptei să fie citită şi dezbătută lunea viitoare, începând cu ora 16,00. Moţiunea simplă va fi supusă votului în şedinţa de plen de marţea viitoare.Iniţiatorii solicită ca prim-ministrul Marcel Ciolacu să-l demită pe ministrul Agriculturii Florin Barbu, susţinând că acesta ar trebui să lase această funcţie "pentru cineva mai priceput şi mai puţin nostalgic după comunism".
"Florin Barbu ar trebui să lase această funcţie pentru cineva mai priceput şi mai puţin nostalgic după comunism. El raportează cifre prea 'măsluite' şi tânjeşte după Epoca de Aur. Semnatarii acestei moţiuni îl îndeamnă pe prim-ministrul Marcel Ciolacu să-l demită pe ministrul Agriculturii şi, astfel, să le facă o bucurie fermierilor înainte de sărbătorile de Paşte", se menţionează în text.